Predkladacia  správa

       Uznesením vlády č. 728 z 20. augusta 2003 k návrhu zákona o krajských úradoch a obvodných úradoch a  o zmene a doplnení niektorých zákonov bolo v bode C.1. uložené ministrovi vnútra a podpredsedovi vlády a ministrovi financií v spolupráci s ministrami zodpovednými za výkon špecializovanej štátnej správy predložiť na rokovanie vlády návrh na prechod správy nehnuteľného majetku štátu podľa § 8 ods.7 do 31. decembra 2003.

         Podľa prvej vety § 8 ods. 7 zákona č. 515/2003 Z. z. o krajských úradoch a obvodných úradoch a o zmene a doplnení niektorých zákonov, nehnuteľný majetok štátu, ktorý mal                do 31. decembra 2003 v správe okresný úrad, prechádza do správy krajského úradu, v ktorého územnom obvode mal okresný úrad sídlo. Podľa druhej vety citovaného ustanovenia zákona, krajský úrad po účinnosti zákona vykoná prevod správy nehnuteľného majetku štátu na orgány štátnej správy uvedené v § 8 ods. 8, t. j. na krajský úrad životného prostredia, krajský stavebný úrad, krajský pozemkový úrad, krajský lesný úrad, krajský úrad pre cestnú dopravu a pozemné komunikácie, Ústredie práce, sociálnych vecí a rodiny, Ministerstvo zdravotníctva Slovenskej republiky a na krajský školský úrad, na základe rozhodnutia vlády. V danom prípade prechod správy nehnuteľného majetku štátu sa uskutoční na základe zmlúv o prevode správy podľa zákona Národnej rady Slovenskej republiky č. 278/1993 Z. z. o správe majetku štátu v znení neskorších predpisov.  

         Minister vnútra Slovenskej republiky na základe bodu B.7. uznesenia vlády                            č. 371 zo 14. mája 2003 predložil na rokovanie vlády návrh na dislokáciu špecializovanej miestnej štátnej správy, vypracovanú v spolupráci s príslušnými odvetvovými ministerstvami, ktorý vláda uznesením č. 1166 z 10. decembra 2003 schválila. Schválený návrh dislokácie v tabuľkovej časti, ktorá tvorí prílohu uznesenia, obsahuje aj návrhy na prechod správy nehnuteľného majetku štátu podľa § 8 ods. 7 zákona o krajských úradoch a obvodných úradoch v prospech nových orgánov miestnej štátnej správy na základe zmlúv o prevode správy. Krajské úrady sú povinné zmluvy o prevode správy nehnuteľného majetku štátu v prospech určených orgánov miestnej štátnej správy, ktorými sa bude realizovať prechod majetku, vykonať najneskôr do 30. júna 2004, t. j. do ukončenia dislokácie podľa návrhu schváleného vládou.

Vzhľadom na to, že uznesenie vlády  č. 1166 z 10. decembra 2003, ktorým vláda schválila návrh dislokácie špecializovanej miestnej štátnej správy, obsahuje aj návrh na prechod správy nehnuteľného majetku štátu v prospech špecializovanej štátnej správy podľa druhej vety § 8 ods. 7 zákona o krajských úradoch a obvodných úradoch na základe zmlúv o prevode správy, navrhuje sa zrušiť úlohu uloženú ministrovi vnútra a podpredsedovi vlády a ministrovi financií v bode C.1. uznesenia č. 728 z 20. augusta 2003 z dôvodu duplicity.

Materiál nemá finančný, ekonomický, environmentálny vplyv ani vplyv na zamestnanosť a nebude predložený inému orgánu na schválenie. Predložený materiál sa predkladá na rokovanie vlády Slovenskej republiky bez rozporov.